Document ID: 32010D0240

NEUVOSTON PÄÄTÖS,
tehty 9 päivänä lokakuuta 2009,
Euroopan yhteisön ja Egyptin arabitasavallan välisen maataloustuotteiden, jalostettujen maataloustuotteiden, kalojen ja kalastustuotteiden vastavuoroisista vapauttamistoimenpiteistä ja Euroopan yhteisöjen ja niiden jäsenvaltioiden sekä Egyptin arabitasavallan välisestä assosioinnista tehdyn Euro-Välimeri-sopimuksen pöytäkirjojen 1 ja 2 sekä niiden liitteiden korvaamisesta samoin kuin mainitun sopimuksen muuttamisesta kirjeenvaihtona tehtävän sopimuksen allekirjoittamisesta ja tekemisestä
(2010/240/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 133 artiklan yhdessä sen 300 artiklan 2 kohdan ensimmäisen alakohdan ensimmäisen virkkeen kanssa,
ottaa huomioon komission ehdotuksen,
sekä katsoo seuraavaa:
(1)
Euroopan yhteisöjen ja niiden jäsenvaltioiden sekä Egyptin arabitasavallan välisestä assosioinnista tehdyn Euro-Välimeri-sopimuksen (1), jäljempänä ’assosiaatiosopimus’, joka on ollut voimassa 1 päivästä kesäkuuta 2004 alkaen ja jonka kauppaa ja kaupan liitännäistoimenpiteitä koskevat määräykset tulivat voimaan 1 päivänä tammikuuta 2004, 13 artiklassa määrätään, että yhteisö ja Egypti vapauttavat asteittain kasvavassa määrin maataloustuotteiden, jalostettujen maataloustuotteiden sekä kalojen ja kalastustuotteiden keskinäisen kaupankäyntinsä.
(2)
EU-Egypti-assosiaationeuvosto hyväksyi 6 päivänä maaliskuuta 2007 Euroopan naapuruuspolitiikan toimintasuunnitelman, johon sisältyy erityinen määräys maataloustuotteiden, jalostettujen maataloustuotteiden sekä kalojen ja kalastustuotteiden kaupan vapauttamisen edistämisestä.
(3)
Neuvosto on 14 päivänä marraskuuta 2005 valtuuttanut komission käymään Egyptin arabitasavallan kanssa assosiaatiosopimuksen puitteissa neuvotteluja maataloustuotteiden, jalostettujen maataloustuotteiden sekä kalojen ja kalastustuotteiden kaupan entistä suuremman vastavuoroisen vapauttamisen toteuttamiseksi.
(4)
Komissio on 19 päivänä kesäkuuta 2008 saattanut yhteisön puolesta päätökseen neuvottelut kirjeenvaihtona tehtävästä sopimuksesta, jonka tarkoituksena on muuttaa assosiaatiosopimusta.
(5)
Tämän päätöksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY (2) mukaisesti.
(6)
Kirjeenvaihtona tehty sopimus olisi hyväksyttävä,
ON PÄÄTTÄNYT SEURAAVAA:
1 artikla
Hyväksytään yhteisön puolesta Euroopan yhteisön ja Egyptin arabitasavallan välinen kirjeenvaihtona tehtävä sopimus maataloustuotteiden, jalostettujen maataloustuotteiden, kalojen ja kalastustuotteiden vastavuoroisista vapauttamistoimenpiteistä, jolla muutetaan assosiaatiosopimusta ja erityisesti korvataan mainitun sopimuksen pöytäkirjat 1 ja 2 sekä niiden liitteet.
Kirjeenvaihtona tehdyn sopimuksen teksti on liitetty tähän päätökseen.
2 artikla
1. Komissio hyväksyy pöytäkirjojen 1 ja 2 täytäntöönpanoa varten tarvittavat toimenpiteet päätöksen 1999/468/EY mukaisesti.
2. Komissiota avustaa tässä tehtävässä maatalouden yhteisen markkinajärjestelyn hallintokomitea, joka on perustettu maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (3) 195 artiklalla, kalastustuotteiden hallintokomitea, joka on perustettu kalastus- ja vesiviljelytuotealan yhteisestä markkinajärjestelystä 17 päivänä joulukuuta 1999 annetun neuvoston asetuksen (EY) N:o 104/2000 (4) 38 artiklalla, tai tarvittaessa muiden yhteisiä markkinajärjestelyjä koskevien asetusten vastaavilla säännöksillä perustetut komiteat taikka yhteisön tullikoodeksista 12 päivänä lokakuuta 1992 annetun asetuksen (ETY) N:o 2913/92 (5) 248 a artiklalla perustettu tullikoodeksikomitea.
3 artikla
Jos yhteisön on tarpeen toteuttaa assosiaatiosopimuksessa määrättyjä, maataloustuotteita, kaloja tai kalastustuotteita koskevia suojatoimenpiteitä, ne on hyväksyttävä maataloustuotteiden osalta yhteisiä markkinajärjestelyjä koskevan asetuksen 159 artiklan 2 kohdassa tarkoitettua menettelyä ja kalojen ja kalastustuotteiden osalta asetuksen (EY) N:o 104/2000 30 artiklassa tarkoitettua menettelyä noudattaen. Jalostettujen maataloustuotteiden osalta suojatoimenpiteet on hyväksyttävä, edellyttäen että assosiaatiosopimuksen asiaankuuluvien määräysten mukaiset edellytykset täyttyvät, muna-albumiinin ja maitoalbumiinin yhteisestä kauppajärjestelmästä 29 päivänä lokakuuta 1975 annetun neuvoston asetuksen (ETY) N:o 2783/75 (6), tiettyihin maataloustuotteiden valmistuksessa tuotettuihin tavaroihin sovellettavasta kauppajärjestelmästä 6 päivänä joulukuuta 1993 annetun neuvoston asetuksen (EY) N:o 3448/93 (7) sekä glukoosista ja laktoosista 7 päivänä marraskuuta 2006 annetun neuvoston asetuksen (EY) N:o 1667/2006 (8) sovellettavien säännösten mukaisesti.
4 artikla
Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus yhteisöä sitovasti.
5 artikla
Tämä päätös julkaistaan Euroopan unionin virallisessa lehdessä.
Tehty Luxemburgissa 9 päivänä lokakuuta 2009.

Labels: 3
15
18
6